Diari Oficial de la Generalitat Valenciana


Sumari del DOGV 9291, del 04-03-2022 (2022/1750)

RESOLUCIÓ d'1 de març, de la Direcció General d'Indústria, Energia i Mines, per la qual s'aproven les bases de les convocatòries ordinàries dels exàmens teoricopràctics per a l'obtenció dels carnets professionals en matèria de seguretat industrial que es realitzaran durant l'any 2022.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9291

Data del DOGV
:   04-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/1750


Data del document
:   01-03-2022

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * examen

RESOLUCIÓ d'1 de març, de la Direcció General d'Indústria, Energia i Mines, per la qual s'aproven les bases de les convocatòries ordinàries dels exàmens teoricopràctics per a l'obtenció dels carnets professionals en matèria de seguretat industrial que es realitzaran durant l'any 2022. [2022/1750]  
L'article 13 de l'Ordre de 23 d'abril de 1997, de la Conselleria d'Ocupació, Indústria i Comerç, per la qual s'actualitza el procediment per a l'obtenció del carnet professional que autoritza la instal·lació, manteniment i altres activitats en matèria de seguretat industrial en l'àmbit de la Comunitat Valenciana (DOGV 2985, 06.05.1997), estableix que, anualment, es publicarà en el Diari Oficial de la Generalitat Valenciana el calendari d'exàmens a realitzar pels corresponents òrgans provincials que permeten l'accés a les diferents habilitacions personals previstes per la normativa sobre seguretat industrial.  
  
Per la seua part, la disposició final primera de la mencionada Ordre de 23 d'abril de 1997, faculta la Direcció General d'Indústria, Energia i Mines per a adoptar les disposicions necessàries per al desenvolupament i l'execució de l'ordre esmentada.  
Referent a això, és necessari tindre en compte que a causa del desenvolupament de les tecnologies de la informació i comunicació produït en els últims temps, la tramitació electrònica no pot ser encara una forma especial de gestió dels procediments, sinó que ha de constituir l'actuació habitual de les administracions. Aquest objectiu s'ha aconseguit amb la promulgació de la Llei 39/2015, d'1 d'octubre, del procediment administratiu comú de les administracions públiques, que no sols consagra com una de les seues normes generals d'actuació el dret dels ciutadans a relacionar-se electrònicament amb les administracions, sinó que va un pas més enllà, en establir en el seu article 14, apartat 3r, que «reglamentàriament, les administracions podran establir l'obligació de relacionar-se amb aquestes a través de mitjans electrònics per a determinats procediments i per a uns certs col·lectius de persones físiques que per raó de la seua capacitat econòmica, tècnica, dedicació professional o altres motius quede acreditat que tenen accés als mitjans electrònics necessaris i disponibilitat d'aquests».  
En l'àmbit autonòmic, aquest desenvolupament reglamentari de què parla l'article 14, apartat 3r, de la Llei 39/2015, el trobem en el Decret 220/2014, de 12 de desembre, del Consell, pel qual s'aprova el Reglament d'Administració electrònica de la Comunitat Valenciana, que regula en l'article 12 l'obligació de comunicar-se exclusivament per mitjans electrònics i els efectes del seu incompliment, i estableix literalment en l'apartat 1r que «les normes reguladores dels diferents procediments i altres actuacions administratives, de conformitat amb el que es preveu en l'article 27.6 de la Llei 11/2007, de 22 de juny, i sobre la base del present decret podran establir l'obligació de comunicar-se exclusivament per mitjans electrònics, així com de presentar o generar les sol·licituds exclusivament d'acord amb els documents electrònics normalitzats». Així mateix, en l'apartat 2n s'enumeren aquells casos concrets en què pot establir-se obligatòriament aquesta relació electrònica per a les persones físiques, atenent especialment la seua capacitat econòmica o tècnica, dedicació professional o altres motius acreditats.  
  
Establida d'aquesta manera la pertinent habilitació reglamentària i tenint en compte el perfil dels ciutadans als quals es dirigeix la present convocatòria, aquest és un dels procediments administratius que, dins de les competències de la Generalitat, és susceptible de ser gestionat a través de tècniques telemàtiques. És per això que, a partir d'aquesta convocatòria, la forma de presentació de sol·licituds es farà exclusivament de manera telemàtica.  
Amb la finalitat de complir aquest mandat, d'acord amb la facultat conferida per l'article 13 i la disposició final primera de l'Ordre de 23 d'abril de 1997, de la Conselleria d'Ocupació, Indústria i Comerç, tenint en compte el que s'estableix en l'article 14.3 de la Llei 39/2015, d'1 d'octubre, i en l'article 12 del Decret 220/2014, de 12 de desembre, del Consell, així com el que es disposa en el Decret 175/2020, de 30 d'octubre, del Consell, d'aprovació del Reglament orgànic i funcional de la Conselleria d'Economia Sostenible, Sectors Productius, Comerç i Treball (DOGV 8959, 24.11.2020), aquesta Direcció General d'Indústria, Energia i Mines, resol:  
  
Primer  
Aprovar les bases de les convocatòries ordinàries dels exàmens teoricopràctics a què fa referència el capítol V de l'Ordre de 23 d'abril de 1997, de la Conselleria d'Ocupació, Indústria i Comerç, així com regular el procediment d'expedició dels carnets professionals i dels certificats acreditatius de la superació d'aquestes proves que figuren en l'annex I d'aquesta resolució, que regiran durant l'any 2022.  
  
  
Segon  
Establir el calendari per a l'any 2022 que figura en l'annex II per a la presentació de sol·licituds a l'efecte de ser admés a les proves assenyalades en el punt primer d'aquesta resolució.  
  
La present resolució no és definitiva en la via administrativa i contra aquesta podrà interposar-se un recurs d'alçada davant la Secretaria Autonòmica d'Economia Sostenible, Sectors Productius, Comerç i Consum en el termini d'un mes, comptat des de l'endemà de la seua publicació en el Diari Oficial de la Generalitat Valenciana, d'acord amb el que s'estableix en l'article 122 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 1 de març de 2022.- La directora general d'Indústria, Energia i Mines: María Empar Martínez Bonafé.  
  
  
  
ANNEX I  
Bases de les convocatòries i els procediments d'expedició de carnets professionals i certificats acreditatius de la superació dels exàmens teoricopràctics  
  
Aquestes bases regiran en les convocatòries de les proves assenyalades en l'article 12 de l'Ordre de 23 d'abril de 1997, de la Conselleria d'Ocupació, Indústria i Comerç, per a l'obtenció dels carnets o certificats acreditatius de la superació dels exàmens teoricopràctics indicats en la base 1.  
  
Base 1. Àmbit d'aplicació  
Els carnets professionals i certificats acreditatius de la superació dels exàmens teoricopràctics, segons corresponga, són els següents:  
  
- ET: carnet professional d'instal·lacions tèrmiques en edificis.  
- IPPL-I: instal·lació de productes petroliers líquids de categoria I.  
- IPPL-II: instal·lació de productes petroliers líquids de categoria II.  
  
- RPPL-III: reparació de productes petroliers líquids de categoria III.  
- GA: instal·lació de gas categoria A.  
- GB: instal·lació de gas categoria B.  
- GC: instal·lació de gas categoria C.  
- OC: personal operador industrial de calderes.  
- GT: carnet de personal operador de grua torre (gruista).  
- GMA: carnet de personal operador de grua mòbil autopropulsada. Categoria A.  
- GMB: carnet de personal operador de grua mòbil autopropulsada. Categoria B.  
- GMPA: carnet de personal operador de grua mòbil autopropulsada. Categoria A, subcategoria de ports de la Comunitat Valenciana on desenvolupen la seua activitat les societats estatals d'estiba i desestiba (subcategoria denominada amb la codificació abreujada de ports).  
  
- GMPB: carnet de personal operador de grua mòbil autopropulsada. Categoria B, subcategoria de ports de la Comunitat Valenciana on desenvolupen la seua activitat les societats estatals d'estiba i desestiba (subcategoria denominada amb la codificació abreujada de ports).  
  
Base 2. Requisits de les persones candidates  
2.1. Per a ser admeses a la realització de les proves, les persones aspirants hauran de reunir els requisits següents:  
2.1.1. Per a l'especialitat de personal operador de grua torre (gruista):  
a) Ser major d'edat.  
b) Estar en possessió del títol de Graduat en Educació Secundària Obligatòria o d'un títol equivalent a efectes laborals.  
c) La superació d'un curs teoricopràctic impartit per una entitat habilitada, segons el que es disposa en el punt 4 de l'annex VI del Reial decret 836/2003, de 27 de juny, pel qual s'aprova una nova instrucció tècnica complementària MIE-AEM-2 del Reglament d'aparells d'elevació i manutenció, referent a grues torre per a obres o altres aplicacions (BOE 170, 17.07.2003), i les seues modificacions.  
d) La superació d'un examen mèdic segons el que es disposa en el Reial decret 836/2003, de 27 de juny, i les seues modificacions.  
2.1.2. Per a l'especialitat de personal operador de grua mòbil autopropulsada:  
a) Estar en possessió del títol de graduat en Educació Secundària Obligatòria o d'un títol equivalent a efectes laborals.  
b) Ser major d'edat.  
c) La superació d'un curs teoricopràctic impartit per una entitat habilitada.  
- Per a personal operador de grua mòbil autopropulsada, segons el que es disposa en el punt 4 de l'annex VII del Reial decret 837/2003, de 27 de juny, pel qual s'aprova una nova instrucció tècnica complementària MIE-AEM-4 del Reglament d'aparells d'elevació i manutenció, referent a grues mòbils autopropulsades (BOE 170, 17.07.2003) i les seues modificacions.  
- Per a personal operador de grua mòbil autopropulsada en l'especialitat de ports, segons el que es disposa en l'annex de la Resolució de 15 de juny de 2005, de la Direcció General d'Indústria i Consum, de la Conselleria d'Empresa, Universitat i Ciència, per la qual s'adapta la Resolució de 7 d'octubre de 2003, de la Direcció General d'Indústria i Investigació Aplicada de la Conselleria d'Indústria, Comerç i Turisme, per la qual s'incorpora l'especialitat de professional autoritzat denominada operador de grua mòbil autopropulsada a les característiques pròpies dels ports de la Comunitat Valenciana on desenvolupen la seua activitat les societats estatals d'estiba i desestiba. (DOGV 17.07.2005).  
  
d) La superació d'un examen mèdic segons el que es disposa en el Reial decret 837/2003, de 27 de juny, pel qual s'aprova una nova instrucció tècnica complementària MIE-AEM-4 del Reglament d'aparells d'elevació i manutenció, referent a grues mòbils autopropulsades i les seues modificacions.  
2.1.3. Per a l'especialitat d'instal·lacions tèrmiques en edificis:  
a) Ser major d'edat.  
b) Tindre els coneixements teòrics i pràctics sobre instal·lacions tèrmiques en edificis justificats mitjançant:  
b.1. Acreditació de formació mínima segons el que es disposa en la Resolució de 4 de desembre de 2012, de la Direcció General d'Indústria (DOGV 6930, 26.12.2012), de posseir alguna de les titulacions següents:  
- Tècnic superior en Desenvolupament de Projectes d'Instal·lacions Tèrmiques i de Fluids (família professional d'Instal·lació i Manteniment).  
- Tècnic superior en Desenvolupament de Projectes d'Instal·lacions de Fluids, Tèrmiques i de Manutenció (família professional de Manteniment i Serveis a la Producció).  
- Tècnic auxiliar de Llanterneria (branca Construcció i Obres).  
- Tècnic auxiliar en Instal·lacions d'Aigua, Gas i Calefacció (branca Construcció i Obres).  
- Tècnic auxiliar en Instal·lació i Manteniment d'Equips de Fred i Calor (branca Electricitat i Electrònica).  
Tot això, sense perjudici de normativa posterior que indique l'acceptació d'altres acreditacions de formació mínima.  
Les titulacions han d'haver sigut obtingudes en un centre oficial de formació professional. Quan les titulacions s'hagen obtingut a l'estranger, s'haurà d'estar en possessió de la credencial que acredite l'homologació de títols estrangers de nivells no universitaris atorgada pel Ministeri d'Educació. Tot això, sense perjudici del procediment establit en el Reial decret 581/2017, de 9 de juny, pel qual s'incorpora a l'ordenament jurídic espanyol la Directiva 2013/55/UE, del Parlament Europeu i del Consell, de 20 de novembre de 2013, per la qual es modifica la Directiva 2005/36/CE, relativa al reconeixement de qualificacions professionals, i el Reglament (UE) núm. 1024/2012, relatiu a la cooperació administrativa a través del Sistema d'Informació del Mercat Interior (Reglament IMI).  
b.2. O bé:  
- Justificar haver rebut i superat un curs teòric i pràctic de coneixements bàsics i un altre sobre coneixements específics en instal·lacions tèrmiques d'edificis, impartit per una entitat reconeguda per l'òrgan competent de la comunitat autònoma, amb la duració i el contingut indicats en els apartats 3.1 i 3.2 de l'apèndix 3 del Reial decret 1027/2007, de 20 de juliol, pel qual s'aprova el Reglament d'instal·lacions tèrmiques en els edificis, les seues modificacions.  
- I acreditar una experiència laboral de, com a mínim, tres anys en una empresa instal·ladora o mantenidora com a personal tècnic.  
S'haurà d'acreditar l'experiència mitjançant el certificat referit al període de treball de la cotització del personal en l'empresa, expedit per l'òrgan corresponent de la Seguretat Social (vida laboral), i una de les opcions següents:  
a) Certificats subscrits per la persona o persones representants de l'empresa o empreses instal·ladores o mantenidores en què s'acredite que la persona interessada ha fet treballs d'instal·lació o de manteniment, especificant-ne quins. Aquests certificats, almenys, hauran d'abastar entre tots ells un període de tres anys d'experiència. En els esmentats certificats es farà esment exprés al certificat de registre d'empresa instal·ladora o mantenidora de calefacció i ACS i climatització (o bé en instal·lacions tèrmiques en edificis) atorgats per la Comunitat Valenciana o per una altra comunitat autònoma. Quan aquestes empreses no hagen sigut autoritzades o habilitades en aquesta comunitat autònoma, la persona interessada haurà d'aportar còpia del certificat de registre d'empresa en què consten la validesa i vigència d'aquest document durant el període al·legat.  
b) Fotocòpia del contracte laboral i les seues modificacions, diligenciats per l'oficina d'ocupació, en què ha de figurar contractada la persona interessada com a oficial o com a tècnic en les professions pròpies d'aquest reglament. No s'admetrà la figura de peó, i serà indiferent per a la d'oficial qualsevol de les categories primera, segona o tercera.  
2.1.4. Per a la resta de les especialitats:  
a) Tindre complits els setze anys i plena capacitat d'actuar.  
2.2. Els requisits enumerats en la base 2.1 hauran de posseir-se en el dia de finalització del termini de presentació de sol·licituds i mantindre'ls en el moment d'expedició del corresponent carnet o certificat acreditatiu de la superació de l'examen teoricopràctic.  
  
Base 3. Presentació de sol·licituds i documentació acreditativa dels requisits  
3.1. Els i les qui vulguen prendre part en aquestes proves hauran de presentar la seua sol·licitud exclusivament de manera telemàtica, d'acord amb el que s'estableix en l'article 14.3 de la Llei 39/2015, d'1 d'octubre, del procediment administratiu comú de les administracions públiques, i en l'article 12 del Decret 220/2014, del Consell, pel qual s'aprova el Reglament d'Administració electrònica de la Comunitat Valenciana.  
S'emplenarà a través del formulari habilitat a aquest efecte en el portal de l'Administració de la Generalitat a través del tràmit corresponent de la guia Prop «Presentació als exàmens teoricopràctics per a l'obtenció dels carnets professionals en matèria de seguretat industrial. Indústria», i l'enllaç directe de la qual és:  
https://www.gva.es/es/inicio/procedimientos'id\_proc=22271&version=amp  
A aquest efecte, caldrà estar registrat per a l'ús del sistema d'identificació i signatura electrònica Nq@lb o, posseir un certificat digital de signatura electrònica, o DNIe.  
La relació de documents exigits i de titulacions recollides en el model de la sol·licitud, que estarà disponible en el Catàleg de serveis públics interactius de la Generalitat a través de l'adreça electrònica, https://sede.gva.es, té caràcter informatiu, i caldrà ajustar-se, en tot cas, al que es disposa en la regulació explicitada en la base 2.  
Només es podrà sol·licitar realitzar les proves selectives per a l'obtenció d'un mateix carnet o certificat acreditatiu de la superació dels exàmens teoricopràctics, en una única província dins de la mateixa convocatòria.  
En l'annex III s'indiquen les adreces d'emplaçament i números de telèfon dels serveis territorials d'Indústria, Energia i Mines i de la Direcció General d'Indústria, Energia i Mines, als quals podran dirigir-se les persones interessades per a obtindre informació relacionada amb aquesta resolució.  
3.2. El termini de presentació de sol·licituds per a les convocatòries ordinàries durant 2022 seran els assenyalats en l'annex II d'aquesta resolució.  
3.3. Les persones aspirants amb discapacitat o diversitat funcional hauran d'indicar mitjançant un escrit annex a la sol·licitud, quan siga procedent, les possibles adaptacions de temps i mitjans que consideren necessàries per a la realització de les proves.  
3.4. Qui tinga interés a obtindre més d'un carnet o certificat acreditatiu de superació dels exàmens teoricopràctics dins de la mateixa convocatòria, haurà de presentar una sol·licitud normalitzada independent per cadascun d'aquests, juntament amb la corresponent documentació.  
3.5. L'import corresponent als drets d'examen per a cada activitat a què desitge presentar-se dins d'aquesta convocatòria està determinat d'acord amb la Llei 20/2017, de 28 de desembre, de la Generalitat, de taxes, per a l'exercici 2022, i estarà publicat en l'apartat corresponent del tràmit abans referenciat.  
El model 046 corresponent per al pagament de la taxa que correspon al procediment administratiu sol·licitat, haurà de ser emplenat i obtingut a través d'internet en la pàgina web de la Conselleria d'Economia Sostenible, Sectors Productius, Comerç i Treball.  
La formalització de les sol·licituds per a la realització de les proves relatives a cada activitat a què s'aspire suposarà el pagament dels drets d'examen, que s'hauran de satisfer amb caràcter previ a la presentació d'aquesta sol·licitud, adjuntant-hi el corresponent justificant d'abonament. La falta de justificació de l'abonament dels drets d'examen en el termini establit determinarà l'exclusió de la persona aspirant, sense perjudici de la seua possible esmena en el termini establit a aquest efecte en la base 4.2.  
3.6. No seran admeses i, conseqüentment, quedaran excloses del procés selectiu, aquelles persones que tot i haver abonat la taxa no hagen registrat la sol·licitud electrònicament, sense perjudici del que s'indica en l'apartat següent. Quan per motius tècnics no imputables a les persones interessades a participar en aquest procediment selectiu, i havent abonat la taxa corresponent de manera telemàtica, no fora possible completar el procés de signatura i registre de la sol·licitud de manera electrònica i, conseqüentment, no figuren en la relació provisional de persones admeses i excloses a la realització de les proves, aquelles hauran d'esmenar la seua sol·licitud en la forma prevista en la base 4.2 d'aquesta convocatòria.  
3.7. Les persones aspirants podran presentar les seues sol·licituds per mitjà de representant, en la forma establida en l'article 5 de la Llei 39/2015, d'1 d'octubre.  
Per a realitzar el tràmit per via telemàtica davant l'Administració de la Generalitat actuant en representació d'una altra persona (física o jurídica), aquesta haurà d'inscriure, prèviament, aqueixa representació en el Registre de Representants (https://www.gva.es/es/inicio/procedimientos'id\_proc=17611&version=amp), o bé en el Registre electrònic d'apoderaments de l'Administració General de l'Estat (https://sede.administracion.gob.es/pag\_sede/servicioselectronicos/registroelectronicodeapoderamientos.html#2). Sense aqueixa inscripció prèvia, a més de no quedar acreditada la seua representació, no es rebrà res en la carpeta ciutadana de la persona presentadora.  
3.8. El règim d'esmena, en cas de la no-utilització de mitjans electrònics en la presentació de sol·licituds.  
Si alguna de les persones aspirants presentara la seua sol·licitud presencialment, l'òrgan convocant requerirà a l'interessat perquè l'esmene a través de la seua presentació electrònica. A aquest efecte, es considerarà com a data de presentació de la sol·licitud aquella en què haja sigut realitzada l'esmena, d'acord amb el que s'estableix en l'article 68.4 de la Llei 39/2015, d'1 d'octubre.  
3.9. L'esmena de la sol·licitud, en cas que siga necessària, haurà de presentar-se exclusivament de manera telemàtica a través del tràmit corresponent de la guia Prop, «Aportació de documentació a un expedient obert en la direcció general competent en matèria d'indústria i/o energia i/o mines de la Generalitat Valenciana (se n'exclouen ajudes i expedients arxivats)», l'enllaç directe dels quals és:  
https://www.gva.es/inicio/procedimientos'id\_proc=15652&version=amp  
Base 4. Admissió d'aspirants  
4.1. En el termini màxim de deu dies hàbils des de la finalització del termini de presentació de sol·licituds, les persones titulars de les direccions dels serveis territorials d'Indústria, Energia i Mines aprovaran i faran públic l'Acord amb les llistes provisionals de persones admeses i excloses per a cadascun dels carnets o certificats acreditatius de la superació dels exàmens teoricopràctics esmentats en la base 1 per als quals s'hagueren presentat sol·licituds de realització d'examen en el seu respectiu àmbit provincial, amb indicació individualitzada de les causes d'exclusió d'aquelles que no hagueren resultat admeses. En aquestes llistes hauran de constar, en tot cas, els cognoms i el nom de totes i cadascuna de les persones interessades. Les llistes esmentades estaran disponibles en els serveis territorials d'Indústria, Energia i Mines de cada província per a la consulta (segons l'annex III). Així mateix, es podrà consultar individualment, introduint les dades personals corresponents, l'admissió o exclusió provisional a l'examen en l'adreça electrònica https://portalindustria.gva.es/es/inicio, en l'enllaç corresponent i igualment podrà realitzar-se la consulta individual telefonant al número de telèfon 012 de la Generalitat, aportant les dades necessàries per a identificar la sol·licitud o sol·licituds formulades. Les llistes esmentades hauran de romandre disponibles per a la seua consulta en els serveis territorials d'Indústria, Energia i Mines fins que s'esgote el termini d'esmena a què fa referència la base 4.2.  
  
En la llista provisional de persones admeses i excloses de cada especialitat s'indicarà, així mateix, el dia, hora d'inici, duració i lloc en què es realitzarà la corresponent prova, i també, si escau, s'especificarà el material i/o la documentació que podran utilitzar les persones interessades durant la realització de les proves, sempre que l'aporten elles. Aquestes llistes hauran de romandre en els serveis territorials d'Indústria, Energia i Mines per a la seua consulta fins a la data de finalització de les proves.  
4.2. Les persones excloses provisionalment, i també les que no figuren expressament en la relació d'aspirants admesos i exclosos, disposaran d'un termini de deu dies hàbils, comptats a partir de l'endemà de la publicitat de les llistes provisionals en els respectius serveis territorials, per a poder esmenar els defectes o omissions que hagueren motivat la seua exclusió. En el termini màxim de cinc dies hàbils en relació amb la finalització del període d'esmena, les persones titulars de les direccions dels serveis territorials d'Indústria, Energia i Mines aprovaran i faran públic l'acord amb les llistes definitives de persones admeses i excloses en la convocatòria per tipus de carnet o certificats acreditatius de la superació dels exàmens teoricopràctics utilitzant els mateixos mitjans de publicitat del punt anterior.  
  
Base 5. Exàmens  
5.1. Dins d'una mateixa convocatòria, tant els exàmens com els criteris de desenvolupament, correcció i avaluació relatius a la mateixa activitat, seran iguals en les tres províncies i es realitzaran el mateix dia i a la mateixa hora.  
Per a confeccionar i qualificar cadascun dels exàmens especificats en la base 5.2, i resoldre totes les incidències que se susciten en relació amb el tractament d'al·legacions i reclamacions que puguen presentar-se, aquesta Direcció General d'Indústria, Energia i Mines nomenarà un tribunal d'àmbit autonòmic per a cada examen. Aquests tribunals estaran compostos per quatre persones que ocuparan respectivament una presidència, una secretaria i dues vocalies, i els suplents corresponents. En la seua composició, es garantirà la presència equilibrada dels sexes.  
Cada servei territorial designarà per a cada tribunal quatre representants, dos titulars i dos suplents. Una de les persones titulars proposades serà necessàriament la persona que ocupe la direcció de secció de Suport Tècnic del servei territorial corresponent, i de suplent, la persona en qui delegue qui exercisca la direcció del servei territorial d'Indústria, Energia i Mines, que actuaran com a secretàries dels tribunals per als quals siguen designades, d'entre els quals, la Direcció General d'Indústria, Energia i Mines nomenarà el tribunal d'àmbit autonòmic.  
  
El dia de realització de les proves, en cadascuna de les províncies, haurà d'assistir, almenys, una persona membre del tribunal; tot això, amb independència del personal col·laborador que siga, així mateix, necessari designar per a atendre convenientment el desenvolupament de les proves.  
Els tribunals estendran acta de cada prova realitzada. Així mateix, proposaran a la persona titular de la direcció del servei territorial la relació de persones examinandes aptes i no aptes resultants de les proves realitzades que li corresponguen, tant provisionals com definitives, d'acord amb el que s'estableix en aquesta resolució.  
Els tribunals podran comptar amb la col·laboració i el suport tècnic per part d'entitats de dret públic vinculades a aquesta conselleria.  
Quant a la percepció de dietes, indemnitzacions per raó del servei i gratificacions extraordinàries dels membres del tribunal i del personal col·laborador, serà aplicable el que es disposa en la normativa en vigor en aquesta matèria als tribunals encarregats de jutjar processos per a la selecció del personal al servei de la Generalitat.  
5.2. Es constituiran segons la base 1, en funció de la convocatòria, els tribunals següents:  
- d'instal·lacions tèrmiques d'edificis, encarregat de l'examen ET.  
- de productes petroliers líquids, encarregat dels exàmens IPPL-I, IPPL-II i RPPL-III.  
- de gas, encarregat dels exàmens GA, GB i GC.  
- de calderes, encarregat de l'examen OC.  
- de grues torre, encarregat de l'examen GT.  
- de grues mòbils autopropulsades, encarregat dels exàmens GMA i GMB.  
- de grues mòbils autopropulsades en ports, encarregat dels exàmens GMPA i GMPB.  
5.3. Els exàmens teoricopràctics s'ajustaran al que s'estableix en la legislació vigent corresponent a cadascun dels carnets o certificats acreditatius de la superació dels exàmens teoricopràctics a què s'aspire.  
  
5.4. Desenvolupament de les proves.  
1. Les persones aspirants hauran d'estar presents en el lloc i a l'hora fixades per a la realització de la prova.  
2. Les persones aspirants que no compareguen el dia i a l'hora de la prova perdran el dret a la realització de les proves.  
3. Les persones aspirants hauran d'acudir a la realització de les proves proveïdes del document nacional d'identitat o document identificatiu equivalent. Durant el desenvolupament de la prova, els responsables de l'organització, podran requerir als aspirants que acrediten la seua identitat en qualsevol moment.  
4. Les persones aspirants hauran de portar el material que prèviament s'haja indicat, i respectar les instruccions que s'hagen establit per al funcionament normal i adequat de les proves.  
5. En finalitzar la prova, estendran acta les persones membres del tribunal assistents en la qual es faran constar, almenys, les persones presentades, així com les possibles incidències que hi pogueren tindre lloc.  
  
Base 6. Qualificació dels exercicis  
Els exàmens es qualificaran d'apte i no apte, atesos els criteris establits pel tribunal.  
Base 7. Llista de persones aprovades, expedició dels carnets professionals i dels certificats acreditatius de la superació dels exàmens teoricopràctics  
7.1. Cadascuna de les persones titulars de les direccions dels territorials d'Indústria, Energia i Mines aprovaran mitjançant acord, a proposta del tribunal corresponent, la relació provisional de les persones aspirants del seu àmbit territorial que resulten aptes i no aptes en cadascun dels exàmens teoricopràctics realitzats. En cada llista, s'hauran d'indicar els cognoms i el nom, així com la qualificació obtinguda de totes i cadascuna de les presentades d'acord amb allò expressat en la base anterior, amb indicació de les admeses no presentades a les proves. En aquesta s'explicitarà que les persones interessades podran sol·licitar per escrit, en un termini de deu dies hàbils des de la publicació de la llista provisional d'aptes i no aptes, dirigit al president o presidenta del tribunal qualificador corresponent, la revisió del seu examen, que tindrà lloc en el servei territorial de la província on l'haja realitzat, durant els cinc dies següents al de finalització del termini per a sol·licitar-ne la revisió. Aquests acords estaran disponibles per a la seua consulta en els serveis territorials d'Indústria, Energia i Mines corresponents.  
Les persones interessades a ser avisades per missatge de text de la data de publicació de la llista provisional d'aptes i no aptes als exàmens teoricopràctics realitzats per a cadascun dels tipus de carnet, hauran d'emplenar el seu número de telèfon mòbil en la sol·licitud, que estarà disponible en el Catàleg de serveis públics interactius de la Generalitat a través de l'adreça electrònica, https://sede.gva.es.  
Així mateix, es podrà consultar individualment el resultat provisional obtingut per cadascuna de les persones participants en les proves, introduint-hi les dades oportunes en l'adreça electrònica https://portalindustria.gva.es/es/inicio, en l'enllaç corresponent i, igualment, es podrà fer aquesta consulta individual telefonant al número de telèfon 012 de la Generalitat, aportant les dades necessàries per a identificar a cada participant. Aquestes llistes hauran d'estar disponibles per a la seua consulta en els serveis territorials d'Indústria, Energia i Mines fins que es facen públiques les llistes definitives a què fa referència la base 7.2.  
  
7.2. Finalitzat el procés de revisió, i en tot cas en el termini màxim de tres mesos des de la data de finalització de les corresponents proves, cadascuna de les persones titulars de les direccions dels serveis territorials d'Indústria, Energia i Mines resoldrà, a proposta del tribunal corresponent, la relació definitiva de persones aptes i no aptes, amb indicació de les admeses no presentades a les proves, així com l'expedició individualitzada del corresponent carnet o certificat acreditatiu de la superació dels exàmens teoricopràctics per a aquelles que hagen resultat aptes, document que es notificarà a cadascuna de les persones interessades en el termini d'un mes des de la data de l'esmentada resolució, en la qual s'indicarà el recurs que corresponga contra aquesta. Cadascuna d'aquestes resolucions tindrà la mateixa publicitat que la indicada en la base 7.1 fins que s'esgote el termini de recurs.  
  
7.3. D'acord amb l'article 4 de l'Ordre de 23 d'abril de 1997, de la Conselleria d'Ocupació, Indústria i Comerç, els carnets professionals o certificats acreditatius de la superació dels exàmens teoricopràctics que s'expedisquen s'inscriuran d'ofici en el Registre de Professionals Habilitats.  
  
  
  
ANNEX II  
Calendari de presentació de sol·licituds per a la convocatòria ordinària del 2022  
  
El termini per a la presentació de sol·licituds per a l'admissió als exàmens teoricopràctics als quals fa referència el capítol V de l'Ordre de 23 d'abril de 1997, de la Conselleria d'Ocupació, Indústria i Comerç, per a l'any 2022 serà el següent:  
ANNEX III  
Centres d'informació per a l'obtenció del carnet o del certificat acreditatiu de la superació dels exàmens teoricopràctics en matèria de seguretat industrial dependents de la Conselleria d'Economia Sostenible, Sectors Productius, Comerç i Treball  
  
Alacant: Servei Territorial d'Indústria, Energia i Mines  
C/ Churruca, 29  
03242 ALACANT  
Tel.: 660 625 182 / 012  
Castelló: Servei Territorial d'Indústria, Energia i Mines  
C/ Cavallers, 8  
12434 CASTELLÓ  
Tel.: 775 755 977 / 012  
València: Servei Territorial d'Indústria, Energia i Mines  
C/ Gregorio Gea, 27  
46675 VALÈNCIA  
Tel.: 932 447 871 / 012  
Direcció General d'Indústria, Energia i Mines  
Ciutat Administrativa 9 d'Octubre, Torre 2  
C/ Democràcia, 77  
46370 València  
Tel.: 051 627 833 / 012